SAS går av børs – aksjonærene mister alt 
Stockholm (E24/Aftenposten): SAS henter nesten 13 milliarder svenske kroner. Air France-KLM, Castlelake, Lind Invest og den danske stat går inn på eiersiden. Det kriserammede flyselskapet har lenge vært på pengejakt, og har hatt en plan om hente minst 9,5 milliarder svenske kroner i ny egenkapital. SAS-styreleder Carsten Dilling og konsernsjef Anko van der Werff møtte tirsdag kveld pressen i hovedkontoret i Stockholm for å informere om prosessen med å hente inn penger og veien videre for selskapet.  I prosessen, der SAS blant annet får nye eiere, skal også flyselskapet tas av børs. Aksjonærene mister alt.  – Gitt at kreditorene vil ha høyere prioritet og ikke bli fullt ut betalt i denne prosessen, vil våre nåværende aksjonærer dessverre ikke få noen ting, sier Dilling på pressekonferansen.  – De nåværende aksjonærene vil derfor miste sine aksjer, fastslår styrelederen.  Dagens 255.000 aksjonærer beholder dermed ingen verdier i «nye» SAS», og aksjen vil bli tatt av børs og nullet. Henter nesten 13 milliarder SAS står i en såkalt «Chapter 11»-prosess i USA, der formålet er å rydde opp i gjeld. De friske pengene skal bidra til å tilrettelegge for at selskapet kan gå ut av rettsprosessen. – Det blir investert til sammen 1,2 milliarder dollar, nesten 13 milliarder svenske kroner i reorganiseringen. Husk at målet for prosessen var 9,5 milliarder svenske kroner, sier Dilling.  Konsernsjef Anko van der Werff betegner dagens nyhet som et massivt steg for selskapet. – Dette er selvfølgelig veldig gode nyheter, sier han. – Dette er en investering på nesten 13 milliarder svenske kroner, og med det sikrer vi definitivt hovedmålene i planen, sier han. Ikke imponert Analytiker Jacob Pedersen i Sydbank påpeker at kun i overkant av 5 milliarder er ny egenkapital, mye mindre enn målet, og at resten er lån. – Så på balansesiden så kommer de ikke så godt ut. Den delen er jeg ikke imponert over, sier han til E24. Han tror likevel selskapet vil komme seg gjennom konkursprosessen. – Det ville vært en katastrofe hvis de nye eierne hadde snekret sammen en avtale uten at de klarte det, så jeg tror SAS kommer ut som et sterkere selskap. På sikt tror Pedersen at Air France-KLM sannsynligvis vil ta større eierskap. – Det er helt opplagt at de vil ta over den dagen Castlelake vil ut, sier han. Flyekspert: – Trygt å bestille SAS-ferie nå Flyekspert Christian Kamhaug synes løsningen gir mening på mange måter. – SAS får nå endelig en stor industriell eier som satser, så dette ser veldig bra ut, sier han til E24 rett etter nyheten. – Det er ikke snakk om at det blir noe dårligere tilbud til reisende, tilføyer han. Kamhaug trekker også frem at SAS har fått mer penger enn det som var målet. På sikt tror han at Air France-KLM vil kjøpe hele SAS. SAS-sjefen sier på dagens pressekonferanse at Air France-KLMs andel vil bli på 20 prosent – i hvert fall inntil videre. – Er SAS nå ute av krisen? – De skal fortsatt gjennom konkursprosessen, men nå har de fått såpass mye kapital og store eiere at nordmenn trygt kan bestille sommerferien neste år med SAS, sier Kamhaug. Flyeksperten påpeker også at nordmenn er vant til å fly med KLM, og at det derfor ikke vil bety store endringer. – Men hadde du planlagt å bruke bonuspoengene på å fly med Lufthansa, bør du være rask, tilføyer han. Vil forlate Star Alliance – ingen Eurobonus-nyheter SAS har siden den ble grunnlagt i 1997 vært medlem av verdens største flyallianse Star Alliance, men vil nå forlate denne og søke seg inn i Skyteam, hvor Air France-KLM er medlem. Det vil si at SAS venter å si farvel til nåværende partnere som Lufthansa, United, Turkish Airlines og Air Canada. Skyteam er bak Star Alliance og One World den minste av de tre store flyalliansene og har medlemmer som amerikanske Delta, Virgin Atlantic, Korean Air, KLM og Air France.  – Det er et transformativt steg for SAS, sier SAS-sjef Anko Van der Verff.  – Det er viktig å understreke at vi ikke gjør noen umiddelbare endringer i dag. Vi er fortsatt medlem av Star Alliance. På spørsmål om medlemmene av SAS’ bonusprogram EuroBonus i fremtiden skal inn i Air France-KLMs bonusprogram Flying Blue svarer SAS-sjef Anko van der Verff: – Absolutt ingen medium til langtidsutsikter nå. Når vi går ut av Star Alliance og inn i Sky Team skal vi sørge for å ta godt vare på Eurobonus-medlemmene våre. – Jeg fullfører med en halvveis vits, hvis det er Flying Blue er det i det minste et perfekt navn for oss som er blå og i det minste rett farge. Det hadde vært et problem om det var Flying Red. Slik fordeler de eierskapet SAS’ nye eiere er det amerikanske investeringsselskapet Castlelake, den danske staten, Air France-KLM og danske Lind Invest. SAS henter inn totalt 12,925 milliarder svenske kroner fra disse.  Ifølge Air France-KLMs pressemelding har de nye eierenes avtaler vil inneholde muligheter for at Air France-KLM kan øke sin eierandel og bli kontrollerende aksjonær etter minimum to år. 
Kriserammede SAS har hentet nesten 13 milliarder svenske kroner fra nye eiere: Air France-KLM, Castlelake, Lind Invest og den danske stat. Selskapet planlegger å bli tatt av børs og de nåværende aksjonærene vil miste sine aksjer. Dette gjelder 255.000 aksjonærer. Innsamlede midler skal bidra til å lette konkursprosessen i USA Sydbank-analytiker er ikke imponert, da mye av de nye pengene er lån. Flyekspert Christian Kamhaug mener at løsningen gir mening og tror at Air France-KLM vil kjøpe hele SAS på sikt. Han beroliger passasjerene med at det trolig ikke blir noen redusert service.  SAS vil forlate Star Alliance og bli medlem av Skyteam, men ingen umiddelbare endringer er forventet.  Angående SAS’ bonusprogram EuroBonus og en potensiell fremtid i Air France-KLMs bonusprogram Flying Blue, sier SAS-sjef Anko van der Verff at det ikke er noen planer på mellomlang til lang sikt.